Z nowymi wustawkami chce město Budyšin swoje tydźenske wiki wožiwić. Nowosć je, zo přewjedu wiki sadu a zeleniny přichodnje štwórtk na Žitnych wikach. Planowane su w sprjewinym měsće tohorunja jutrowne wiki.
Budyšin (CK/SN). Zeleny štwórtk budu tak mjenowane zelene a měšane wiki w Budyšinje prěni raz na Žitnych wikach. To je měšćanska rada wčera rozsudźiła a tak lěta trajace prócowanja wo přepołoženje městnosće skónčiła.
Wiki pod Bohatej wěžu běchu sej předewšěm starši wobydlerjo přeli, dokelž jim historiske plesternaki před a za radnicu ćeže načinjeja. W škałbach mjez kamjenjemi je něchtóžkuli z rolatorom tčacy wostał a młode žony ze swojimi wysokimi črijemi. Wikowarjo nadźijeja so wjetšeho wobrota, dokelž so na Žitnych wikach wjacore puće pěškow křižuja. Nimo toho tule hłowny puć ze Zhorjelca do Drježdźan nimo wjedźe. Tak budu tež ći wopytowarjo města, kotřiž chcedźa do Centera na Žitnych wikach, na tydźenske wiki skedźbnjeni.
szl_Latn pol_Latn szl_Latn